དེ་བཞིན་སྤྱི་སྤུངས་བསྒྲགས་པ་སྐོར་གསུམ་གྱི་སྟོད་ཀྱི་བླ་མ་ཆེ་དྲུག་ཅེས་པའི་ནང་ཚན་དང།སྟོན་པ་སངས་རྒྱས་ཀྱི་འཕྲིན་ལས་ཀྱི་སྲས་བདུན་བཤད་པའི་ནང་ཚན་ཡིན་པ་སོགས་རྒྱུད་ཁུངས་ཀྱི་བླ་མ་གལ་ཆེ་བ་ཞིག་ཀྱང་ཡིན།རྒྱལ་གཤེན་མི་ལུས་བསམ་ལེགས་ཀྱིས་གསང་མཆོག་ཐུགས་རྗེ་ཉི་མའི་དཀྱིལ་འཁོར་གྱི་ལུགས་སུ་བསྐྱངས་ཏེ།གསས་ཁང་ཆེ་བཞི་ལ་སྔགས་ཀྱི་བླ་མ་ཆེ་བཞིས་གསང་སྔགས་ཀྱི་བཤད་གྲྭ་དང་།མཆོད་རྟེན་བཞི་ལ་སྒོམ་གྲྭ།མཁར་ཆེན་བརྒྱད་ལ་ཐེག་ཆེན་གྱི་སྒྲུབ་གྲྭ་བརྒྱད་བརྒྱད།དབུས་ཀྱི་ཕོ་བྲང་ན་མ་རྒྱུད་ཀྱི་ཉམས་ལེན་པའི་སྡེ་ལས་སོགས་ཀྱི་བཀོད་པ་མཛད།ཀུན་མཁྱེན་ཉི་མས་ཀྱང།རྩོམ་ལ་མཁས་པ་རྒྱལ་གཤེན་མི་ལུས་བསམ་ལེགས་ཞེས་གསུངས་པས་ཁོང་གིས་མཛད་པའི་བཀའ་བརྟེན་རྣམས་ཧ་ཅང་གི་ཚིག་གི་སྡེབ་སྦྱོར་ལེགས་ཤིང་སྙན་པ་དང།ཞལ་གསལ་ཞིང་ཐག་ཆོད་པའི་གཏན་ཚིགས་ལས་སོགས་ཐུན་མོང་མ་ཡིན་པའི་ཡོན་ཏན་དུ་མས་བརྒྱན་པའོ།